**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/1318-4/2022.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2022. november 2-án 7.55 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

Inhof Tamás

dr. Temesvári Zsolt

Varga József képviselők

**Igazoltan távol:** Hegyiné Havasi Valéria alpolgármester

**Tanácskozási joggal megjelent**:

dr. Varga Viktória jegyző, jegyzőkönyvvezető

dr. Kiss Balázs Tamás aljegyző

Parrag Éva pénzügyi ügyintéző

Szántó Szilvia irodavezető

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 4 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra.

A napirendet a képviselő-testület egyhangú szavazással elfogadja.

**Napirend:**

**1) Az önkormányzat 2022. évi költségvetésének módosítása**

*Előterjesztő: Bíró Imre polgármester*

**2) A Zánkai Közös Önkormányzati Hivatal 2022. évi költségvetésének módosítása**

*Előterjesztő: Bíró Imre polgármester*

**3) A helyi adókról szóló önkormányzati rendelet felülvizsgálata**

*Előterjesztő: Bíró Imre polgármester*

**4) A Balatonszepezd Helyi Építési Szabályzatáról és Szabályozási tervéről szóló 18/2016. (XII.30.) önkormányzati rendelet módosítása**

*Előterjesztő: Bíró Imre polgármester*

**5) A közterületek használatáról szóló önkormányzati rendelet módosítása**

*Előterjesztő: Bíró Imre polgármester*

**6) A településrendezési eszközök módosítása közlekedési kérdések (külterületi utak) vonatkozásában – környezeti vizsgálat szükségessége és partnerségi egyeztetés lezárása**

*Előterjesztő: Bíró Imre polgármester*

**7) Az Öreghegyi út tulajdoni viszonyainak rendezése a külterületi helyi közutak fejlesztése tárgyú pályázat megvalósítása érdekében**

*Előterjesztő: Bíró Imre polgármester*

**8) Döntés a temető járdájának felújítása tárgyában**

*Előterjesztő: Bíró Imre polgármester*

**9) Döntés a háziorvosi rendelő felújításáról**

*Előterjesztő: Bíró Imre polgármester*

**10) Döntés Kerkápoly Elemér „e.v.”-val kötött bérleti szerződés megszüntetéséről**

*Előterjesztő: Bíró Imre polgármester*

**11) Polgármester és alpolgármester jutalmazására vonatkozó indítvány** (szóbeli előterjesztés)

*Előterjesztő: dr. Temesvári Zsolt, Ügyrendi Bizottság elnöke*

**VEGYES ÜGYEK**

**NAPIREND TÁRGYALÁSA**

**1) Az önkormányzat 2022. évi költségvetésének módosítása**

*Előterjesztő: Bíró Imre polgármester*

**Bíró Imre polgármester:** Főbb változások tették szükségessé a módosítást. Sok szolgáltatás, építés valósult meg, illetve áll megvalósulás alatt. A pénzügyes kolléga jelen van, ha esetleg lenne kérdés. A strandi büfé eszközállományának megvétele még benne maradt a rendeletben, de a tárgyalások folyamán arra jutottak, hogy ezeket az eszközöket mégsem fogják átvenni. A 2 millió forint nem lesz felhasználva, ennyivel több lesz a maradvány. Kérdezi, hogy valakinek van-e ezzel kapcsolatban kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**13/2022. (XI.3.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a 2022. évi költségvetésről szóló 2/2022. (II.21.) önkormányzati rendelet módosításáról szóló rendelet-tervezetet elfogadja és 13/2022. (XI.3.) számon önkormányzati rendeletei közé iktatja.

**2) A Zánkai Közös Önkormányzati Hivatal 2022. évi költségvetésének módosítása**

*Előterjesztő: Bíró Imre polgármester*

**Bíró Imre polgármester:** A hivatali költségvetés módosítását korábban együttes ülésen kellett elfogadni, ma már külön-külön fogadjál el a testületek. Fontos tudni, hogy korábban, a kirendeltség időszakában 21 millió Ft-ot fizettek a hivatal működésére, ma már csak 13 milliót kell befizetni, tehát 8 millió forintot spóroltak. Egyenlő részletekben kell befizetni. Kérdezi, hogy valakinek van-e ezzel kapcsolatban kérdése, észrevétele, hozzászólása?

**Parrag Éva pénzügyi ügyintéző:** Az eredeti költségvetés nem tartalmazta sem a tavaszi választásokra, sem az őszi népszámlálásra kapott összegeket, ezek most pótlásra kerültek. Az önkormányzatnak többet fizetni nem kell.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**103/2022. (XI.2.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Zánkai Közös Önkormányzati Hivatal 2022. évi költségvetésének módosítását az előterjesztés melléklete szerint elfogadja.

Határidő: azonnal

Felelős: polgármester, jegyző

**3) A helyi adókról szóló önkormányzati rendelet felülvizsgálata**

*Előterjesztő: Bíró Imre polgármester*

**Bíró Imre polgármester:** Már 2020-ban, a rendelet elfogadásakor is szerettek volna emelni, azonban a COVID járvány miatt nem volt lehetőség. Rá voltak szorítva, hogy költségcsökkentéssel takarékoskodjanak, és csökkentésék a kiadásokat. A korábban megtárgyalt javaslatot aktualizálták. 2015-ben volt utoljára adóemelés, azóta teljesen elszálltak az árak. A közvilágítás 400.000-ről 800.000 Ft-ra nőtt, és ez még emelkedhet jövőre. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**14/2022. (XI.3.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a helyi adókról szóló 11/2020. (XI.30.) önkormányzati rendelet módosításáról szóló rendelet-tervezetet elfogadja és 14/2022. (XI.3.) számon önkormányzati rendeletei közé iktatja.

**4) A Balatonszepezd Helyi Építési Szabályzatáról és Szabályozási tervéről szóló 18/2016. (XII.30.) önkormányzati rendelet módosítása**

*Előterjesztő: Bíró Imre polgármester*

**Bíró Imre polgármester:** Két hrsz. vonatkozásában kellett a besorolást módosítani a parkoló létesítése miatt. Az állami főépítész a záró szakmai véleményében egyetértett a módosítással. A testületnek is el kell fogadni a módosításokat. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatokat hozza:**

**104/2022. (XI.2.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete elfogadja az 235/2016. (XIII.19.) Kt. határozattal elfogadott Településszerkezeti Terv módosítását, a többször módosított 1997. évi LXXVIII. az épített környezet alakításáról és védelméről szóló törvény, az OTÉK és a 314/2012 (XI.8) Korm. rendeletnek megfelelően a határozat 1. számú mellékletét képző Településszerkezeti terv módosítását és 2. számú mellékletét képző Településszerkezeti terv leírásának kiegészítését.

1. A 235/2016. (XII.19.) Kt. határozattal elfogadott Településszerkezeti Terv 1. sz. mellékletét képző TSZT jelű Településszerkezeti Terv tervlapja, a jelen módosítás 1. sz. mellékletét képző TSZT/M1/2022 jelű tervlapon „tervezési terület”-ként lehatárolt területen módosul.

2. Jelen határozat az 1. sz. mellékletét képző, TSZT/M1/2022 jelű tervlappal együtt érvényes, azzal együtt alkalmazandó.

Határidő: azonnal

Felelős: polgármester, települési főépítész

**15/2022. (XI.3.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a Balatonszepezd Helyi Építési Szabályzatáról és Szabályozási tervéről szóló 18/2016. (XII.30.) önkormányzati rendelet módosításáról szóló rendelet-tervezetet elfogadja és 15/2022. (XI.3.) számon önkormányzati rendeletei közé iktatja.

**5) A közterületek használatáról szóló önkormányzati rendelet módosítása**

*Előterjesztő: Bíró Imre polgármester*

**Bíró Imre polgármester:** A képviselő-testületi és a polgármesteri hatáskörök keveredésének tisztázása érdekében javasolja a módosítás elfogadását. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**16/2022. (XI.3.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a közterületek használatáról szóló 7/2017. (V.30.) számú önkormányzati rendeletmódosításáról szóló rendelet-tervezetet elfogadja és 16/2022. (XI.3.) számon önkormányzati rendeletei közé iktatja.

**6) A településrendezési eszközök módosítása közlekedési kérdések (külterületi utak) vonatkozásában – környezeti vizsgálat szükségessége és partnerségi egyeztetés lezárása**

*Előterjesztő: Bíró Imre polgármester*

**Bíró Imre polgármester:** Három külterületi út érintett a pályázattal. A Hész módosítása az első lépés a tervekhez. A partnerségi egyeztetést kell az ügyben lezárni. Párhuzamosan futtatnak több módosítást, itt lezárult a partnerségi egyeztetés. Egy hozzászólás érkezett az egyeztetés során. Kérdezi, hogy van-e valakinek kérdése, észrevétele, javaslata?

**Varga József képviselő:** Arról volt szó, ha szélesítés lesz, akkor nem kellenek a kitérők.

**Bíró Imre polgármester:** Rengeteg egyeztetés volt, de az útügyi hatóság folyamatosan új feltételeket állapít meg. Építési engedélyt kell itt is szerezni. Az egyeztetések vége az lett, hogy a 6 m szélességet tartani kell, és a kitérőket is be kell iktatni. Két kitérő lesz, ott 7-7,5 m a szélesség. Ennek nem mindenki örül, mert ezeket a kis területeket meg kell majd vásárolni. Az úttervező és az útügyi hatóság egyeztetése okozza a történteket. A többi utca tekintetében nincs ilyen probléma, mert azok elég szélesek.

**Varga József képviselő:** Lesz ezzel még gond, ahol a területbe esik pl. vízóra akna.

**Bíró Imre polgármester:** Mennek a hónapok érdemi történés nélkül. Ha kicsúsznak az időből, és nem módosítják a Hészt, akkor nem jogosultak a pályázati pénzre. Le kell zárni a partnerségi egyeztetést. Április 31-ig meg kell valósítani a projektet. Hosszabbítási lehetőség van, de törekedni kell a határidő betartására. Az úttervező nem tudott jobb pozíciót kialkudni. Sok szempont van, ezt így el kellett fogadni. A következő a geodéta megbízása. Felvette már vele a kapcsolatot, hogy ne késlekedjen. Ő fogja leütni a karókat.

**Varga József képviselő:** Akkor 6 m lesz?

**Bíró Imre polgármester:** Igen, ennél kedvezőbbet nem engedélyeznek. Idegen területre nem lehet építeni. Kérte az úttervezőt, hogy húzza el az utat 1 méterrel déli irányba. Ha most nem zárják le a partnerségi egyeztetést, és módosítják a terveket, akkor újra meg kell tartani az egyeztetést és akkor biztosan nem férnek bele a határidőbe.

**Varga József képviselő:** Bosszantja, hogy már megegyeztek és mégis változtatni kell a megbeszélteken.

**Bíró Imre polgármester:** A szőlőoszlopokat nem érinti és az emésztőgödröt sem. Az eladókat mindenképpen kárpótolni kell. A partnerségi egyeztetést minden tervmódosítás esetén meg kell tartani. Kéri, hogy zárják le ezt a mostanit.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatokat hozza:**

**105/2022. (XI.2.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a közlekedési kérdések (1801/1, 1858 és 1877 hrsz-ú közúti területek) vonatkozásában indult településrendezési eszközök módosítása tárgyában megállapítja, hogy az egyes tervek, illetve programok környezeti vizsgálatáról szóló 2/2005. (I.11.) Korm. rendelet alapján megkeresett államigazgatási szervek a beérkezett vélemények figyelembevételével a környezeti vizsgálat elkészítését nem tartják szükségesnek.

A képviselő-testület az államigazgatási szervek véleményével összhangban a környezeti vizsgálat elkészítését nem tartja szükségesnek.

Határidő: azonnal

Felelős: polgármester

**106/2022. (XI.2.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a közlekedési kérdések (1801/1, 1858 és 1877 hrsz-ú közúti területek) vonatkozásában indult településrendezési eszközök módosítása során a partnerségi egyeztetésre a tervezettel kapcsolatban beérkezett véleményre adott tervezői választ az előterjesztés 2. melléklete szerint elfogadja, egyidejűleg a partnerségi egyeztetést lezárja.

Felkéri a polgármestert, hogy a jelen döntéssel összhangban véglegesített településrendezési eszközök tervezetét, az eljárás során beérkezett valamennyi véleményt és egyéb dokumentumot küldje meg végső szakmai véleményezésre az állami főépítészi hatáskörében eljáró Veszprém Megyei Kormányhivatal részére.

Határidő: azonnal

Felelős: polgármester

**7) Az Öreghegyi út tulajdoni viszonyainak rendezése a külterületi helyi közutak fejlesztése tárgyú pályázat megvalósítása érdekében**

*Előterjesztő: Bíró Imre polgármester*

**Bíró Imre polgármester:** Ügyvédi közreműködéssel meg kell venni az érintett 18 ingatlant, és összesen 37 tulajdonossal kell egyeztetni. Az ingatlanokat ki kell tűzni, amihez földmérő kell. További költségek is várhatóak, ki kell fizetni a vételárakat, a hatósági díjakat. Az összegeket tartalmazza az előterjesztés. Építési engedélyt csak akkor kapnak, ha a tulajdoni viszonyokat rendezték. Kérdezi, hogy van-e valakinek kérdése, észrevétele, javaslata?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatokat hozza:**

**107/2022. (XI.2.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Vidékfejlesztési Program keretében a 1132/5901/11/14/2021. sz. támogatói okirat alapján megvalósítandó „Külterületi helyi közutak fejlesztése” céljából az Öreghegyi út tulajdoni viszonyainak rendezése érdekében ellátandó ügyvédi feladatok vonatkozásában Dr. Kiss Ügyvédi Iroda (8200 Veszprém Bajcsy-Zsilinszky utca 15., eljáró ügyvéd dr. Kiss Ernő) bruttó 1.300.000 Ft összegű ajánlatát elfogadja.

A szükséges forrást a 2022. évi költségvetésről szóló önkormányzati rendelet terhére biztosítja.

Felhatalmazza a polgármestert az ügyvédi megbízási szerződés aláírására.

Határidő: azonnal

Felelős: polgármester

**108/2022. (XI.2.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Vidékfejlesztési Program keretében a 1132/5901/11/14/2021. sz. támogatói okirat alapján megvalósítandó „Külterületi helyi közutak fejlesztése” céljából az Öreghegyi út tulajdoni viszonyainak rendezése érdekében ellátandó földmérői feladatok vonatkozásában Epres Tibor „e.v.” (8300 Tapolca, Tavasz köz 2.; nyilvántartási szám: 33861117) bruttó 2.400.000 Ft összegű ajánlatát elfogadja.

A szükséges forrást a 2022. évi költségvetésről szóló önkormányzati rendelet terhére biztosítja.

Felhatalmazza a polgármestert a megbízási szerződés aláírására.

Határidő: azonnal

Felelős: polgármester

**8) Döntés a temető járdájának felújítása tárgyában**

*Előterjesztő: Bíró Imre polgármester*

**Bíró Imre polgármester:** A panorámasétány vége és a temetői kereszt közötti járdakapcsolatot kellene megcsinálni. 24 m hosszú és 1,5 méter széles „L” alakú lesz a járda, erre kértek ajánlatot, illetve a rézsű rendezésére. Kérdezi, hogy van-e valakinek kérdése, észrevétele, javaslata?

**Varga József képviselő:** Nagyon hiányzik onnan a járda, szükség van rá. Egyetért a javaslattal.

**Bíró Imre polgármester:** A temető nagyon szép. A síremlékek, a ravatalozó nagyon szépek, és szépen karban van tartva, lefestették a kaput, kerítést. Jól működnek a lámpák is. A járda hiányzik már csak.

**dr. Temesvári Zsolt képviselő:** Budapesten járt a köztemetőben, ami el van hanyagolva, ahhoz képest a szepezdi gyönyörű. A Zámbó család sírhelyét javasolja rendbe hozni, mert a család nem törődik vele. A bokrok ágai felnyomták a betont, egy kis megerősítés kéne.

**Varga József képviselő:** Németh Ferenc lelkiismeretes munkát végez a temetőben, jó ötletei vannak, örül, hogy az ő kezében van a temető. Csak elismeréssel tartozik neki.

**Bíró Imre polgármester:** Ugyanez elmondható Márton Csabáról is. Olyat is megcsinált, amire nem is kérte.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**109/2022. (XI.2.) Bsz. ÖNKORMÁNYZATI HATÁROZAT9**

Balatonszepezd Község Önkormányzatának Képviselő-testülete a temető járdájának felújítása tárgyában a Veszprémi Útépítő Kft. (8229 Csopak, Bencze László utca 13.) összesen bruttó 3.365.500 Ft összegű ajánlatát elfogadja.

A szükséges forrást a 2022. évi költségvetésről szóló önkormányzati rendelet terhére biztosítja.

Felhatalmazza a polgármestert a vállalkozási szerződés aláírására.

Határidő: azonnal

Felelős: polgármester

**9) Döntés a háziorvosi rendelő felújításáról**

*Előterjesztő: Bíró Imre polgármester*

**Bíró Imre polgármester:** Az ÁNTSZ ellenőrizte az orvosi rendelőket és számos hiányosságot talált. Sokkolta őket a hirtelenség. 30 napon belül kell intézkedési tervet készíteni, de konkrétumokat fognak megírni, nem tervet, hogy miket tettek meg. A plafonon lévő nagy repedés kijavításával és a lemosható festékkel való festéssel Mihalkó Benjámin vállalkozót bízták meg. Az ablakból hiányzott a gitt. Meg kell oldani a hangszigetelést, mert kihallatszik, amit benn beszélnek. Egy rádió kinti telepítése megoldaná a problémát. Múlt csütörtökön volt egy társulási ülés a rendelők tárgyában, ahol a szentantalfai és balatoncsicsói rendelők bezárásáról döntöttek. A polgármesterek egyetértettek abban, hogy a balatonszepezdi rendelő nem kerül bezárásra. Ha az ÁNTSZ is jóváhagyja az intézkedéseket, akkor megmenekülhet a szepezdi rendelő. A doktor úrral le fognak ülni és megbeszélik a további működést, a rendelési időt. A rendelő működése presztízskérdés, bár vélhetően körzetesíteni fogják. Kérdezi, hogy van-e valakinek kérdése, észrevétele, javaslata?

**dr. Temesvári Zsolt képviselő:** A lakórészen mit szándékozik tenni az önkormányzat?

**Bíró Imre polgármester:** Amíg a lakás lakott, addig nem lehet ott mit tenni. Le kellene szedni a tetőt.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**110/2022. (X.2.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a balatonszepezdi háziorvosi rendelő mennyezetének javítása, valamint falazatának javítása, illetve festése tárgyában Mihalkó Benjámin „e.v.” (8253 Révfülöp, Sellő utca 8.) összesen bruttó 1.749.235 Ft összegű ajánlatát elfogadja.

A szükséges forrást a 2022. évi költségvetésről szóló önkormányzati rendelet terhére biztosítja.

Felhatalmazza a polgármestert a vállalkozási szerződés aláírására.

Határidő: azonnal

Felelős: polgármester

**10) Döntés Kerkápoly Elemér „e.v.”-val kötött bérleti szerződés megszüntetéséről**

*Előterjesztő: Bíró Imre polgármester*

**Bíró Imre polgármester:** A meglévő bérleti szerződést megszüntetni és a büfé újrapályáztatását javasolja. Idő még van. A benne lévő eszközöket a bérlő elviszi, mégsem veszik meg. Kérdezi, hogy van-e valakinek kérdése, észrevétele, javaslata?

**Varga József képviselő:** Mindenképpen hirdetni kell, bár szerinte sok azötmillió Ft bérleti díj.

**Bíró Imre polgármester:** Javasolja, hogy ennyivel próbálják meg.

**Varga József képviselő:** Ez túl sok, nem lesz rá jelentkező.

**Inhof Tamás képviselő:** Szerinte egy kört megér, aztán meglátják.

**Bíró Imre polgármester:** Akkor legfeljebb visszavesznek belőle. Márciusig van még erre idő.

**Varga József képviselő:** Ezzel is el fog telni két hónap. Nem biztos, hogy célszerű hazárdírozni. Lehet, eredményesebb lenne, ha lejjebb vinnék. A büfé rettenetes állapotban van.

**Bíró Imre polgármester:** Az előterjesztés szerint kéri elfogadni.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatokat egyben teszi fel szavazásra.*

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatokat hozza:**

**111/2022. (XI.2.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Kerkápoly Elemér „e.v.”-val 2016. május 9. napján a Balatonszepezd 477/1 hrsz. alatt felvett, ténylegesen a Balatonszepezdi Központi Strand területén található 174 m2 üzlethelység és a hozzá tartozó 74 m2 alapterületű terasz tárgyában kötött bérleti szerződés közös megegyezéssel való megszüntetésével egyetért.

Felhatalmazza a polgármestert az ingatlan visszavételére és a visszavételi jegyzőkönyv felvételére.

Sikeres visszavétel esetén felhatalmazza a polgármestert a közös megegyezéses megszüntetésről szóló megállapodás aláírására (E/1 melléklet).

Határidő: azonnal

Felelős: polgármester

**112/2022. (XI.2.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a tulajdonát képező 477/1 hrsz-ú Központi Strandon található 174 m2 büfét és a hozzá tartozó 74 m2 alapterületű teraszt pályázat útján hasznosítja.

A büfére kötendő bérleti szerződést az előterjesztés E/2 melléklete szerint elfogadja.

Felhatalmazza a polgármestert a pályázati felhívás közzétételére, a beérkezett pályázatok bontására és elbírálására, valamint a szükséges intézkedések megtételére.

Határidő: azonnal

Felelős: polgármester

**11) Polgármester és alpolgármester jutalmazására vonatkozó indítvány** (szóbeli előterjesztés)

*Előterjesztő: dr. Temesvári Zsolt, Ügyrendi Bizottság elnöke*

**Bíró Imre polgármester:** Átadja a szót a bizottság elnökének.

**dr. Temesvári Zsolt képviselő, az Ügyrendi Bizottság elnöke:** Az Ügyrendi Bizottság egyhangú szavazással a polgármester úr kiemelkedő munkáját jutalmazva egy havi illetményének megfelelő jutalmat, míg az alpolgármester részére három havi tiszteletdíjának megfelelő jutalmat javasol megállapítani.

**Bíró Imre polgármester:** Kéri, hogy a testület zárja ki a szavazásból személyes érintettsége miatt.

**dr. Varga Viktória jegyző**: A testület dönt arról, hogy kizárja-e a polgármestert a szavazásból.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 3 igen szavazattal - 1 tartózkodás mellett - az alábbi határozatot hozza:**

**113/2022. (XI.2.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Bíró Imre polgármestert a polgármester jutalmazásáról szóló szavazásból személyes érintettsége miatt kizárja.

**dr. Temesvári Zsolt képviselő, az Ügyrendi Bizottság elnöke**: Javasolja a polgármester jutalmazását elfogadni.

**Balatonszepezd Község Önkormányzata Képviselő-testülete 3 igen szavazattal – egyhangúlag – az alábbi határozatot hozza:**

**114/2022. (XI.2.) Bsz. ÖNKORMÁNYZATI HATÁROZAT**

Balatonszepezd Község Önkormányzata Ügyrendi Képviselő-testülete Bíró Imre polgármester részére a 2022. évben végzett munkája értékelése alapján 1 havi illetményének megfelelő összegű jutalmat állapít meg.

Határidő: azonnal

Felelős: Ügyrendi Bizottság elnöke

**dr. Temesvári Zsolt képviselő, az Ügyrendi Bizottság elnöke**: Javasolja az alpolgármester jutalmazását elfogadni.

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**115/2022. (XI.2.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Hegyiné Havasi Valéria alpolgármester részére a 2022. évben végzett munkája értékelése alapján 3 havi tiszteletdíjának megfelelő összegű jutalmat állapít meg.

Határidő: azonnal

Felelős: Ügyrendi Bizottság elnöke

**Vegyes ügyek**

**dr. Temesvári Zsolt elnök:** A gyalogátkelők ügyéről szeretne képet kapni. Tárgyalni kezdett a víriuszi gyalogátkelőről. Erre elég magas összeget kaptak, próbálnak jobb árat kialkudni.

**Bíró Imre polgármester:** 60 napot kaptak a járda elkészítésére. Építési engedély kell hozzá, mert a MÁV területén valósul meg. Van rá esély, hogy építési engedélyt kapnak rá. Nagyon bonyolult lett.

**Szántó Szilvia irodavezető:** Sikerült benyújtani az anyagot. Hiánypótlást kaptak, de ennek eleget fognak tudni tenni, még ma beküldik. 55 napja van az építési hatóságnak az engedély kiadására. Kérték, hogy az útügyi hatóság legyen erre tekintettel.

**Bíró Imre polgármester:** Ezt a megoldást választották, mert ha esetleg nem kaptak volna fennmaradási engedélyt, akkor el kellett volna bontani a gyalogátkelőt. Az előző ülésen jóváhagyták az építésre az összeget, de amíg nincs építési engedély, addig nem írja alá a szerződést.

**Szántó Szilvia irodavezető:** A szepezdfürdői gyalogátkelő esetében megkeresték az útügyi hatóságot. Ott a vasúti átjáró miatt érkezett kifogás. Ha a MÁV nem épít gyalogos átkelőt, akkor ott nem lehet az úton gyalogátkelő sem.

**Bíró Imre polgármester:** Az egészet a strandra járók kezdeményezték.

**Varga József képviselő:** Ott a felüljáró. Nem támogatja a szepezdfürdői zebrát. Megoldott az átkelés. Ha valaki oda zebrát akar, akkor gyűjtse össze rá a szükséges pénzt, de önkormányzati pénzt nem szánna rá.

**Bíró Imre polgármester:** A víriuszi zebrára 2,8 milliós ajánlatot kaptak a tervezésre. Oda is kellene járda, taktilis sáv. 10 millió alatt nem állna meg.

**Varga József képviselő:** Erre is sok kritikát kaptak. Az őket kritizálóknak üzeni, hogy segítsenek ebben, hozzanak tervezőket, mert ennyi pénzt nem lehet egy tervért kifizetni.

**Inhof Tamás képviselő:** Hozzáteszi, hogy a felüljáró nem az önkormányzaté.

Több napirendi pont nem lévén Bíró Imre polgármester megköszöni a nyilvános ülésen való részvételt, és azt 9.00 órakor bezárja.

**K.m.f.**

**Bíró Imre dr. Varga Viktória**

polgármester jegyző